Superligaklubben Silkeborg forstærker truppen markant med den tidligere AaB-profil Kasper Risgård. - Jeg er helt utroligt glad for at have lavet en aftale med Silkeborg IF, som har været ude efter mig i en længere periode, siger Kasper Risgård i en pressemeddelelse. Han var en del af AaB's mesterhold i 2008, og han spillede også Champions League for klubben. Efterfølgende røg han først til Bielefeld i tysk fodbold, og siden sommeren 2010 har han haft en mareridtsagtig tilværelse i den græske klub Panionios. - Min kampform er selvfølgelig et stykke væk, men til gengæld er jeg hamrende fodboldsulten og glæder mig enormt til at tørne ud for Silkeborg IF og genfinde fodboldglæden efter et svært halvår i Grækenland. Træner Troels Bech ser frem til arbejdet med midtbanespilleren, der er kendt for sin målfarlighed. - Det er meget glædeligt, at vi er lykkedes med at tilknytte Kasper Risgård, som er en særdeles kompetent tilføjelse til vores trup. Der er ingen tvivl om, at han bliver en forstærkning til vores hold, når først han kommer helt op i gear igen efter sit lange fodboldfravær, siger Troels Bech. Kontrakten med Kasper Risgård løber til sommeren 2013. Når han kan skifte på nuværende tidspunkt - uden for transfervinduet - skyldes det, at han har fået opløst sin kontrakt i den græske klub.

Referat:
[size=2]Den tidligere AaB-profil Kasper Risgård har skrevet kontrakt med Silkeborg. 


[/size]